SKRIFTLIG FORESPØRGSEL E-1795/02

af Erik Meijer (GUE/NGL) til Rådet

(24. juni 2002)

Om: Grundlaget for en amerikansk militæraktion benævnt tulipankrigen mod Nederlandene for at befri tilfangetagne personer, der skal indbringes for den internationale straffedomstol

1. Hvorledes vurderer Rådet den fra amerikansk side fortsatte afvisende holdning til oprettelsen af en international straffedomstol (International Criminal Court, ICC) i Den Haag, som fra 1. juli 2002 kan retsforfølge ansvarlige for forbrydelser mod menneskeheden uanset gerningsmændenes eller ofrenes nationalitet, såfremt den ansvarlige nationale stat undlader dette?

2. Er det Rådet bekendt, at der i den amerikanske lov om beskyttelse af tjenstgørende personel (ASPA) indgår en bestemmelse, hvorefter det forbydes den amerikanske regering at deltage i fredsbevarende FN-operationer i lande, som har undertegnet ICC-konventionen, medmindre det er udelukket, at amerikanske militærpersoner kan blive indbragt for ICC?

3. Er det Rådet bekendt, at den afvisende amerikanske holdning er blevet yderligere skærpet, idet Senatet den 9. juni 2002 tilsluttede sig et lovforslag, som skal blive en del af ASPA, og hvori der åbnes mulighed for et militært indgreb mod Nederlandene benævnt tulipankrigen under debatten i Senatet for at befri eventuelle amerikanske tilfangetagne personer, således at de kan undgå en retssag ved ICC?

4. Hvad vil Rådet gøre for at udvirke, at retten til en militæraktion i Nederlandene ikke opnår flertal i Repræsentanternes Hus, og at det pågældende lovforslag ikke bliver undertegnet af Amerikas præsident, selv om det ikke desto mindre skulle opnå tilslutning hos et flertal?

5. Såfremt dette lovforslag virkelig bliver en bestanddel af amerikansk lovgivning, finder Rådet det da en reel og acceptabel mulighed, at Den Europæiske Union eller de enkelte medlemsstater i denne fortsat opretholder militære forbindelser med et land, som tiltager sig selv ret til at gennemføre en sådan aktion mod en EU-medlemsstat?

(Kilde: NRC-Handelsblad den 8. juni 2002).

Svar

(6. februar 2003)

1. EU er overbevist om, at den internationale straffedomstol (ICC) vil gøre verden til et sikrere, retfærdigere og fredeligere sted at leve. Vi tror på, at ICC alene ved sin eksistens vil afholde personer fra at begå de mest grusomme forbrydelser. Ved at hindre, at gerningsmænd forbliver ustraffede, vil ICC styrke lovens forrang og bidrage til at skabe fred i verden. ICC vil meget snart bevise sit værd som en uafhængig og effektiv institution. EU vil gøre alt, hvad der står i vores magt, for at sikre, at den får succes. De, der er skeptiske over for ICC nu, vil så se, at Rom-statutten fungerer som garant for de højeste standarder inden for retfærdig rettergang og beskytter Domstolen mod at blive brugt til politiske formål.

2. Den Europæiske Union opfordrer alle stater til at ratificere eller tiltræde Rom-statutten, fordi vi mener, at universel tilslutning til statutten er ønskelig for at ICC kan opnå størst mulig effektivitet. For at fremme universel støtte til ICC vedtog Rådet sidste år fælles holdning 2001/443/FUSP, der blev ændret den 20. juni 2002. Den Europæiske Union har desuden udarbejdet en handlingsplan for at følge den fælles holdning op. På baggrund af denne fælles holdning har EU rettet henvendelse til regeringer verden over. Gennem vore politiske dialogmøder er ICC blevet drøftet med lande i alle kontinenter. ICC er et tilbagevendende emne i vore kontakter med De Forenede Stater.

3. Den Europæiske Union og De Forenede stater deler de samme grundlæggende værdier. Vi lægger begge vægt på frihed, demokrati, forsvar af menneskerettigheder og retsstatsprincippet. Derfor har Den Europæiske Union altid været af den opfattelse, at De Forenede Stater bør være kontraherende part i Rom-statutten.

4. Den 17. juni 2002 vedtog Rådet (almindelige anliggender) konklusioner, hvorefter Rådet respekterer USA's handlefrihed, men beklager dets afgørelse om ikke at blive part i Rom-statutten for Den Internationale Straffedomstol. Rådet gav udtryk for sin bekymring med hensyn til udkastet til USA's lov om beskyttelse af amerikanske soldater i dens nuværende udformning. Vedtagelsen heraf den 2. august 2002 var en meget beklagelig udvikling for det internationale samfund.

5. Rådets konklusioner understreger endvidere, at EU er betænkelig ved den gældende bestemmelse i ASPA, som bemyndiger præsidenten til at anvende alle midler til at udvirke udlevering af enhver person, som tilbageholdes på begæring af ICC, herunder på EU-medlemsstaternes område.

6. EU har gjort USA's Kongres og regering på alle niveauer bekendt med sine betænkeligheder og har modtaget forsikringer om, at det ville være utænkeligt, at USA intervenerede på europæisk område. I de konklusioner, som Rådet vedtog den 30. september 2002, bekræfter det, at Den Europæiske Union i EU's fælles holdning har forpligtet sig til at støtte en hurtig oprettelse og effektiv funktion af Den Internationale Straffedomstol og til at bevare Rom-statuttens fulde integritet. Rådet noterede sig USA's forslag til nye bilaterale aftaler med stater, som er parter i ICC, om betingelserne for overgivelse til domstolen.

7. På samme samling opstillede Rådet de vejledende EU-principper for ordninger mellem en stat, som er part i Rom-statutten for Den Internationale Straffedomstol, og USA for så vidt angår betingelserne for overgivelse af personer til domstolen.